Universis presentes litteras inspecturis, nos dominus Guido de Disisia, miles, notum facimus quod nos, pro urgente necessitate nostra et evidenti utilitate, titulo pignoris seu ypothece, obligamus et tradimus viris venerabilibus et discretis decano et capitulo Eduensi, dominis nostris, quandam vineam nostram que planta de subtus ortum vulgaliter nuncupatur et sitam apud Disisiam juxta Sampigney, inter vineam Johannis Pelliparii ex una parte, et rivum qui descendit seu exit a fonte de Disisia, ex altera; item, quartum sextarium quem nos ex annuo redditu habemus in terragio quod vocatur la Boetere seu habere possumus et deberemus, quam vineam cum sextario predictis tenemus et tenere debemus in feodum a decano et capitulo memoratis, pro quadraginta libris Viennensium bonorum et legalium, nobis ab ipsis decano et capitulo jam solutis in pecunia numerata, tenendam, habendam et pacifice possidendam ab eisdem decano et capitulo sine contradictione et reclamatione aliqua, pacifice et quiete, quousque nos vel heredes nostri solverimus et reddiderimus dictis decano et capitulo apud Eduam in ecclesia eorumdem quadraginta libras predictas in pecunia numerata in eo valore quo modo currit, tam in pondere quam in lege. De quibus vinea et quarto sextario obligatis, ut dictum est, nos devestientes, etc. In cujus rei testimonium, sigillum reverendi patris Poncii, Dei gratia Cabilonensis episcopi, rogavimus et fecimus presentibus litteris apponi. Nos vero Poncius, miseratione divina Cabilonensis episcopus, notum facimus universis quod nos ad preces et rogatum dicti Guidonis, militis, presentibus litteris apponimus sigillum nostrum in testimonium veritatis. Datum et actum anno Domini Mº CCº septuagesimo, mense decembris.